text: Els Amics de les Arts publicaran nou treball a l'abril | INF FESTIVAL
  Els Amics de les Arts publicaran nou treball a l'abril
  Ahir al matí el grup va anunciar que prepara el llançament d'un nou cd pel mes d'abril, el quart d'ençà que van publicar el seu primer treball l'any 2008 "Castafiore Cabaret". Des de llavors n'han publicat dos més, el primer l'any 2009 "Bed & Breakfast" amb el qual es van catapultar com uns dels millors grups de la música amb català i el seu últim treball "Especies per Catalogar"; els darrers cds van aconseguir ser disc d'or. Les seves cançons són petites històries quotidianes fetes amb melodies senzilles, pinzellades d'electrònica, jocs de paraules i molta ironia.
  El nou treball anirà acompanyat d'una gira de presentació a partir del mes de maig, que començarà el 9 de maig a Lleida i acabarà el dia 30 del mateix mes a Girona. Entremig, 'Els Amics de les Arts' oferiran dos concerts més a Reus i Sant Cugat el 17 de maig i el 22 de maig, respectivament. Les entrades per aquests recitals es posaran a la venda en poques setmanes.
  El darrer treball del grup, "Espècies per catalogar", va sortir publicat l'any 2012 i la gira va comptar amb més de 80 concerts arreu de Catalunya, a més de Madrid, Bilbao i Glasgow. El penúltim concert de la darrera gira, a mitjans de març d'aquest any, es va celebrar a la sala Razmatazz i va donar peu al seu primer disc en directe, "Tenim dret a fer l'animal", en CD i DVD.